CG Report ปัจจัยสำคัญที่นักลงทุนไม่ควรมองข้าม
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

...ภูวนารถ ณ สงขลา.
ในการลงทุนของนักลงทุนในตลาดหุ้นทั่วโลก รวมถึงนักลงทุนไทยนั้นมีปัจจัยหนึ่งที่มีความสำคัญมากขึ้น เป็นลำดับจนนักลงทุนบางกลุ่มถือเป็นปัจจัยแรกในการพิจารณาลงทุนคือ การมีบรรษัทภิบาล ดังนั้นสิ่งหนึ่งที่ถือเป็นปัจจัยสำคัญประกอบการตัดสินใจลงทุนเบื้องต้นคือ การเข้าไปลงทุนในกิจการหรือบริษัทจดทะเบียนที่มีความโปร่งใส มีบรรษัทภิบาล (Corporate Governance : CG) ที่ดี
คงไม่มีนักลงทุนท่านใดต้องการที่จะเข้าไปลงทุนในกิจการที่ไม่มีความชัดเจน โดยเฉพาะอย่างยิ่งหากเป็นกิจการที่ไม่มีบรรษัทภิบาลด้วยแล้ว นักลงทุนส่วนใหญ่ก็คงจะหลีกเลี่ยงที่จะลงทุน
เนื่องจากจะไม่ทราบว่า บริษัทที่เข้าไปลงทุนนั้นจะเกิดอะไรขึ้น ผู้บริหารยังคงซื่อตรงต่อบริษัท หรือมีการโยกย้ายเงินของบริษัท และเดินทางไปต่างประเทศ คงเหลือไว้ซึ่งความเสียหายเป็นจำนวนมหาศาลให้กับผู้ถือหุ้นหรือนักลงทุน เหตุการณ์ดังกล่าวเป็นเรื่องที่เกิดขึ้นมาแล้วหลายครั้งและจะเกิดขึ้นอีกหากไม่ร่วมป้องกัน เช่น กรณีที่เกิดขึ้นกับบริษัทจดทะเบียนที่ประกอบธุรกิจจำหน่ายรถยนต์แห่งหนึ่ง โดยผู้บริหารซึ่งดำรงตำแหน่งระดับสูงของบริษัท ทำข้อมูลอันเป็นเท็จ จัดทำบัญชีไม่ถูกต้อง มีการโยกย้ายทรัพย์สินจนก่อให้เกิดความเสียหายต่อบริษัท และผู้ถือหุ้นหลายพันล้านบาท โดยยังไม่สามารถจะนำผู้บริหารดังกล่าวมาดำเนินคดีอาญาได้
สุดท้ายนักลงทุนต้องเสียหาย ภาพลักษณ์ของบริษัทสูญเสียไป ทั้งหมดเกิดจากการไม่มีบรรษัทภิบาลที่ดีของกิจการ กลไกในการตรวจสอบจึงไม่สามารถเกิดขึ้นได้
สมาคมส่งเสริมผู้ลงทุนไทยให้ความสำคัญในการสนับสนุนให้บริษัทจดทะเบียนต่างๆ ตระหนักถึงความสำคัญของการมีบรรษัทภิบาล หรือ CG เพิ่มมากขึ้น จึงดำเนินโครงการ “อาสาพิทักษ์สิทธิ” ขึ้น เพื่อส่งอาสาพิทักษ์สิทธิผู้มีความรู้ ความเข้าใจ เข้าไปเป็นตัวแทนของสมาคม ในการประชุมผู้ถือหุ้นของบริษัทจดทะเบียนต่างๆ และสอบถามประเด็นต่างๆ ในการบริหารทั้งด้านการเงิน การผลิต และการตลาด
ทั้งนี้ การเข้าประชุมเพื่อสร้างความโปร่งใส และการเปิดเผยข้อมูลอย่างครบถ้วน อาสาพิทักษ์สิทธิจะเข้าสอบถามปัญหาและประเด็นข้อสงสัยต่างๆ เพื่อให้บริษัทจดทะเบียนมีบรรษัทภิบาลที่ดี ซึ่งหลังจากได้ดำเนินการมาระยะหนึ่ง บริษัทจดทะเบียนที่เคยสงสัยบทบาทของอาสาพิทักษ์สิทธิ ต่างมีความเข้าใจถึงการดำเนินการของสมาคมในการส่งอาสาพิทักษ์สิทธิเข้าสอบถามประเด็นข้อสงสัยในบริษัทจดทะเบียน
ขณะเดียวกัน สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.), ตลาดหลักทรัพย์แห่งประเทศไทย (ตลท.) และสมาคมส่งเสริมสถาบันกรรมการบริษัทไทย (IOD) ได้เน้นการให้ความสำคัญและสนับสนุนในเรื่องเกี่ยวกับบรรษัทภิบาลอย่างจริงจัง โดยได้ร่วมกันจัดทำรายงานผลสำรวจการกำกับดูแลกิจการบริษัทจดทะเบียนไทย หรือ CG Report ขึ้น ซึ่งเป็นรายงานผลการประเมินการเปิดเผยการปฏิบัติตามหลักการ CG และเผยแพร่รายชื่อบริษัทที่ได้ผลประเมินในระดับ 3 ดาวขึ้นไป
บริษัทหลักทรัพย์ที่ทำบทวิเคราะห์หลักทรัพย์เป็นรายหลักทรัพย์ ได้ให้การสนับสนุนและความสำคัญในเรื่องของอันดับ CG ดังกล่าวโดยนำไปใช้ประกอบบทวิเคราะห์ของบริษัทหลักทรัพย์
ดังนั้นจึงเป็นเรื่องที่นักลงทุนในตลาดหลักทรัพย์ฯ ควรที่จะต้องใช้ข้อมูลเกี่ยวกับเรื่องบรรษัทภิบาลหรือ CG ของบริษัทจดทะเบียนที่มีการเผยแพร่ให้เป็นประโยชน์ในการพิจารณาเบื้องต้นต่อการลงทุนและสร้างความมั่นใจต่อการลงทุนระยะยาวกับบริษัทจดทะเบียนนั้นๆ การตั้งข้อสังเกตและพิจารณาประเด็นต่างๆ นอกจากจะช่วยให้การตัดสินใจลงทุนมีความเสี่ยงน้อยลงแล้ว ยังทำให้บรรดาบริษัทจดทะเบียนต่างๆ จะต้องให้ความสำคัญกับเรื่องของ CG มากขึ้น หากต้องการให้นักลงทุนสนใจลงทุนในบริษัทของตน
ปัจจัยอะไรที่ทำให้บริษัทขนาดใหญ่มีการดำเนินธุรกิจเป็นเวลานานได้รับความไว้วางใจจากผู้ถือหุ้น คงปฏิเสธไม่ได้ว่าสาเหตุหนึ่งคือการมีบรรษัทภิบาลที่ดีของบริษัทนั่นเอง ดังนั้น CG Report จึงถือเป็นส่วนหนึ่งในการพิจารณาประกอบการลงทุนที่นักลงทุนไม่ควรมองข้าม